TEGH จ่อขายไอพีโอ 324 ล้านหุ้น ลุย SET ระดมทุนขยายธุรกิจ
“ไทยอีสเทิร์น กรุ๊ป โฮลดิ้งส์” หรือ TEGH จ่อเสนอขายไอพีโอ 324 ล้านหุ้น ลุยเทรด SET หลังยื่นไฟลิ่งต่อก.ล.ต.เรียบร้อยแล้ว ระดมทุนขยายธุรกิจ รองรับการเติบโตในอนาคต
TEGH จ่อเสนอขายไอพีโอ 324 ล้านหุ้น ลุยเทรด SET หลังยื่นไฟลิ่งต่อก.ล.ต.เรียบร้อยแล้ว ระดมทุนขยายธุรกิจ รองรับการเติบโตในอนาคต
20 เม.ย. 2565

บริษัท ไทยอีสเทิร์น กรุ๊ป โฮลดิ้งส์ จำกัด (มหาชน) หรือ TEGH ผู้ผลิตและจำหน่ายยางธรรมชาติและน้ำมันปาล์มดิบรายใหญ่ในภาคตะวันออก และผู้นำด้านการผลิตเชิงนิเวศแบบครบวงจรที่นำพลังงานสะอาดมาใช้เป็นส่วนหนึ่งในกระบวนการผลิต ภายใต้การบริหารงานโดยนายเฉลิม โกกนุทาภรณ์ ประธานเจ้าหน้าที่บริหาร และ นางสาวสินีนุช โกกนุทาภรณ์ กรรมการผู้จัดการ ประกาศความพร้อมเข้าระดมทุนและจดทะเบียนในตลาดหลักทรัพย์แห่งประเทศไทย (SET)
โดยล่าสุดยื่นไฟลิ่งขายไอพีโอ (IPO) จำนวน 324 ล้านหุ้น โดยแบ่งเป็นหุ้นสามัญเพิ่มทุนที่เสนอขายโดยบริษัทฯ จำนวนไม่เกิน 270 ล้านหุ้น และหุ้นสามัญเดิมที่เสนอขายโดย SK INTERTRADE PTE. LTD. จำนวนไม่เกิน 54 ล้านหุ้น ต่อสำนักงาน ก.ล.ต. เรียบร้อยแล้ว
สำหรับวัตถุประสงค์ในการระดมทุนในครั้งนี้วางแผนจะนำเงินระดมทุนที่ได้ไปใช้ในการขยายธุรกิจเพื่อรองรับการเติบโตอย่างยั่งยืน รวมถึงชำระคืนเงินกู้ยืมจากสถาบันการเงิน และใช้เป็นเงินทุนหมุนเวียนภายในกิจการ